Kas Kreml õhutab Eestis vaktsiinivastasust? – Propastop
25.02.2019
Viimastel nädalatel võib meediatekstides kohata mõttekäiku, nagu oleks vaktsineerimisvastasuse taga Kremli propaganda. Välismaine mõjutustegevus on Propastopi eriala, seetõttu otsustasime välja uurida, mis on antud mõttekäigu taga ja kas see vastab tõele.
Sama mõttekäiku kandvate artiklite eelmine laine jäi sügisesse. Toona kirjutas näiteks Neeme Raud artikli “Venemaa infosõja lahingutandriks on ka vaktsineerimine,” umbluuteaduste vastane aktivist, suhtekorraldaja Merlis Nõgene laiendas loos “Infosõda klooriemmede koduapteegis” teemat ka teistele ebateaduslikele ravimeetoditele. Mõlemad tekstid ilmusid Postimehes.
Kõige konkreetsemad on tekstid, mis annavad ülevaate vaktsineerimisdiskussiooni ja Kremli mõjutustegevuse seostest USAs ja Suurbritannias. Nendes riikides on välja toodud aktivistid ja suudetud need seostada Venemaa võrgustikega. Eespool märgitud Margus Partsi ja Neeme Raua artiklid viitavad välismaa artiklitele, kus neid seoseid avatakse ja põhjendatakse. Sellist tuvastatavat strateegiat Eesti puhul täheldatud pole. Kõlama jääb, et Kremli toetatud pole niivõrd vaktsineerimisvastasus ise kui just äärmuslik diskussioon. Toetatakse nii pooldajaid kui vastaseid, peaasi, et diskussioon polariseeruks.
Ülejäänud vaktsineerimisvastasusest kirjutavad tekstid on aga arvamuslood. Neis pole üheselt selge, millest täpselt ikkagi räägitakse, kui viidatakse Kremli mõjule. Kord kõneletakse “Venemaa propagandast” üldise metafoorina – tähenduses, et vaktsiinivastased kasutavad sarnaseid meetodeid mis Kremli meediamasingi. Mõnes lõigus on sõnad seatud aga nii, et jääb mulje, nagu oleks vaktsiinivastased Venemaa poolt toetatud ka Eestis. Ühtegi otsest viidet, näidet, linki või tõestust oma sõnadele nendes arvamusartiklites ei tooda.
Vaktsiinivastaseid lugusid avaldavad näiteks vandenõuteooriatele pühendunud Telegram.ee ja alternatiivravi portaal Hingepeegel.ee, nime põhjal otsustades tasakaalustatud infot jagav veebileht portaal Vaktsineerimine.ee. Facebookis on aktiivsed grupid “Ravimite ja vaktsiinide kõrvaltoimed”, “Vestlusi vaktsineerimata laste vahel” ning “Vaktsiinikahjustustega laste vanemate ühing”. Diskussioonid ringlevad veel mitmetes foorumites, näiteks Perekooli foorumis.
Propastop uuris nimekirja läbi ja peab tunnistama, et jälgi Venemaa mõjutustegevusest, Kremli trollidest või piiri tagant suunatud diskussioonist vähemalt neis meedialehtedes ei olnud leida. Puuduvad võrgustikud, mis oleks selgelt identifitseeritavad kui Venemaaga seotud (näiteks selliseid sidemeid leidsime teemaviite #ESTexitEU juures). Paljud osalevad diskussioonides võõra nime all, libakontodega, kuid neil kontodel ei ole tunnuseid, mis seostaks neid Idanaabri propagandaga.
Kui Propastopi lugejatel on näiteid või viiteid, mis tõendaksid Eesti vaktsiinivastaste seotust Kremliga, palume need blogile saata Facebookis, e-postiga või anonüümse tagasiside vormi abil blogi vasakveerus.
Vaktsineerimisdiskussiooni ja Kremli mõju seostest on põhjust kirjutada USAs ja Lääne-Euroopa kontekstis. Eestis sellise sekkumise kohta tõendeid ei ole.
Propastop kutsub vaktsineerimiste toetajaid üles tõenduspõhisele kommunikatsioonile. Oma väiteid on vaja veenvalt põhjendada seda enam, mida õigemat asja aetakse. Vastasel korral tunduvad õilsalt mõeldud mõttekäigud kampaaniatrikina, mille abil vastaspoolt sildistatakse. Süüdistus, nagu oleks Eesti vaktsiinivastasuse taga  Kremli mõju, on selleks liiga tõsine, et seda võiks tõestust toomata pilduda.
Pildid: PlayStation Europe / Flickr / CC, kuvatõmmised artiklitest.